Zagreb, 8. studenoga 2019.

**Povjerenstvo za odlučivanje o sukobu interesa** (u daljnjem tekstu: Povjerenstvo) u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 2. Zakona o sprječavanju sukoba interesa („Narodne novine“ broj 26/11., 12/12., 126/12., 48/13. i 57/15, u daljnjem tekstu: ZSSI), **na zahtjev dužnosnika Siniše Hajdaša Dončića, potpredsjednika Hrvatskoga sabora, za davanjem mišljenja Povjerenstva,** na 68. sjednici, održanoj 8. studenoga 2019.g,. daje sljedeće:

**MIŠLJENJE**

1. **Dužnosnik Siniša Hajdaš Dončić, potpredsjednik Hrvatskoga sabora, obvezan je nekretninu, koju u naravi čini zemljište u vlasništvu dužnonosnikove supruge, a na kojem se nalaze i kuća te pomoćni objekt u visokoj fazi izgradnje, istekom godine u kojoj je došlo do bitne promjene, tako da je kuća postala podobna za boravak, navesti u izvješću o imovinskom stanju na način da će u dijelu podataka o nekretninama, u rubrici *„Vrsta nekretnine“* u padajućem izborniku odabrati opciju *„Kuća s okućnicom“* ili „*Vikendica sa pratećim zemljištem“* te u rubrici *„Površina“* unijeti površinu zemljišta. U rubrici *„Približna tržišna vrijednost nekretnine“* dužnosnik je dužan navesti vrijednost nekretnine koju čini zbirna vrijednost zemljišta, kuće i pomoćnog objekta koji se grade na tom zemljištu. Dužnosnik će u napomeni izvješća navesti da se na građevinskom zemljištu grade kuća i pomoćni objekt te da nisu ispunjeni uvjeti za ishođenje uporabne dozvole niti upis u katastar i zemljišne knjige, ali da su isti u završnoj fazi izgradnje i podobni za boravak.**
2. **Povjerenstvu je prihvatljiva i opcija da nekretninu, koju u naravi čini zemljište s kućom te pomoćnim objektom u izgradnji, dužnosnik Siniša Hajdaš Dončić u roku iz točke I. izreke u izvješću o imovinskom stanju prikaže na način da zemljište, kuću te pomoćni objekt unese zasebno u izvješće o imovinskom stanju kao pojedinačne nekretnine, uz navođenje površine te približne tržišne vrijednosti za svaku, pojedinačno upisanu nekretninu, u trenutku podnošenja izvješća te da stavi napomenu da za kuću i pomoćni objekt nisu ispunjeni uvjeti za ishođenje uporabne dozvole niti upis u katastar i zemljišne knjige, ali su isti u završnoj fazi izgradnje i podobni za boravak.**

Obrazloženje

Zahtjev za davanjem mišljenja Povjerenstva podnio je dužnosnik Siniša Hajdaš Dončić, potpredsjednik Hrvatskoga sabora. U knjigama ulazne pošte zahtjev je zaprimljen 4. studenoga 2019.g. pod poslovnim brojem 711-U-3717-M-152/19-01-3 te se povodom istog vodi predmet broj M-152/19.

Člankom 3. stavkom 1. podstavkom 2. ZSSI-a, propisano je da su predsjednik i potpredsjednici Hrvatskoga sabora dužnosnici u smislu navedenog Zakona, stoga je i dužnosnik Siniša Hajdaš Dončić povodom obnašanja dužnosti potpredsjednika Hrvatskoga sabora obvezan postupati sukladno odredbama ZSSI.

Člankom 6. stavkom 1. i stavkom 2. ZSSI-a propisano je da su dužnosnici dužni u slučaju dvojbe je li neko ponašanje u skladu s načelima javnih dužnosti zatražiti mišljenje Povjerenstva koje je potom dužno na zahtjev dužnosnika dati obrazloženo mišljenje u roku od 15 dana od dana primitka zahtjeva.

Podnesenim zahtjevom za mišljenje dužnosnik traži uputu Povjerenstva na koji način treba unijeti kuću za odmor u obrazac izvješća o imovinskom stanju dužnosnika. Naime, dužnosnik navodi da se radi o kući i pomoćnom objektu koji se grade na građevinskom zemljištu u vlasništvu njegove supruge, a nalaze se u mjestu Tkon, katastarska općina Tkon, površine 619 m2. Građevinsko zemljište imalo je približnu tržišnu vrijednost u trenutku podnošenja posljednjeg izvješća o imovinskom stanju od 308.000,00 kn, što je i naznačeno istom. Ističe da su kuća i pomoćni objekt prijavljeni kao gradilište i da će po završetku imati oko 220 m2 korisne površine te da su u visokoj fazi izgradnje i mogu se koristiti za boravak, ali zbog nedovršenosti elemenata nisu spremni za ishođenje uporabne dozvole i za upis u nadležni katastar, za što je propisan zakonski rok od pet godina od početka gradnje.

Dužnosnik je u izvješću o imovinskom stanju koje je podnio Povjerenstvu dana 30. travnja 2019.g. povodom bitne promjene u imovini naveo da je njegov bračni drug vlasnica građevinskog zemljišta površine 619 m2 približne tžišne vrijednosti od 308.000,00 kn, vrsta vlasništva vanknjižno vlasništvo.

Člankom 1. stavkom 2. ZSSI-a propisano je da je svrha donošenja ZSSI-a sprječavanje sukoba interesa u obnašanju javnih dužnosti, sprječavanje privatnih utjecaja na donošenje odluka u obnašanju javnih dužnosti, jačanje integriteta, objektivnosti, nepristranosti i transparentnosti u obnašanju javnih dužnosti te jačanje povjerenja građana u tijela javne vlasti.

Člankom 8. stavkom 1. ZSSI-a propisano je da su dužnosnici obvezni u roku od 30 dana od dana stupanja na dužnost podnijeti izvješće Povjerenstvu s podacima o dužnosti koju obavljaju profesionalno ili neprofesionalno, o ostalim dužnostima koje obnašaju, odnosno djelatnostima koje obavljaju, o djelatnosti koju su obavljali neposredno prije stupanja na dužnost i s podacima o svojoj imovini te imovini svoga bračnog ili izvanbračnog druga i malodobne djece, sa stanjem na taj dan.

Stavkom 2. istog članka propisano je da su dužnosnici, ako je tijekom obnašanja javne dužnosti došlo do bitne promjene glede imovinskog stanja, dužni o tome podnijeti izvješće Povjerenstvu, istekom godine u kojoj je promjena nastupila.

Stavcima 5. i 7. istog članka propisano je da podaci o imovini dužnosnika obuhvaćaju podatke o naslijeđenoj i stečenoj imovini, a podaci o stečenoj imovini obuhvaćaju, između ostalog, i podatke o nekretninama stečenim kupoprodajom, zamjenom, darovanjem, unošenjem i izuzimanjem nekretnina iz trgovačkog društva, stečenim u postupku likvidacije ili stečaja, stečenim na temelju odluka suda ili drugog tijela, povratom imovine stečene u postupku denacionalizacije te na drugi način stečenim nekretninama od drugih osoba.

Člankom 8. stavkom 9. ZSSI-a propisano je da obrazac izvješća propisuje Povjerenstvo.

Člankom 136. Zakon o gradnji („Narodne novine“ broj 153/13., 20/17. i 39/19.) propisano je da se izgrađena građevina, odnosno rekonstruirana građevina može početi koristiti, odnosno staviti u pogon te se može donijeti rješenje za obavljanje djelatnosti u toj građevini prema posebnom zakonu, nakon što se za tu građevinu izda uporabna dozvola, ako ovim ili posebnim zakonom nije propisano drukčije.

Člankom 144. navedenog Zakona propisano je da se uporabna dozvola za građevinu izgrađenu, odnosno radove izvedene na temelju građevinske dozvole izdaje u roku od osam dana od dana obavljenoga tehničkog pregleda ako se utvrdi da je uz zahtjev za njezino izdavanje priložena propisana dokumentacija, građevina izgrađena u skladu s građevinskom dozvolom, u pogledu ispunjavanja temeljnih zahtjeva za građevinu, lokacijskih uvjeta i drugih uvjeta određenih građevinskom dozvolom, građevina priključena na prometnu površinu i druge građevine i uređaje komunalne ili druge infrastrukture određene građevinskom dozvolom i da su privremene građevine izgrađene u okviru pripremnih radova, oprema gradilišta, neutrošeni građevinski i drugi materijal, otpad i sl. uklonjeni, a zemljište na području gradilišta i na prilazu gradilišta dovedeno u uredno stanje.

Člankom 89. stavkom Zakona o državnoj izmjeri i katastru nekretnina („Narodne novine“ broj 112/18.) propisano je da je nositelj prava na katastarskim česticama dužan u roku od 90 dana od dana nastale promjene prijaviti nadležnom područnom uredu za katastar odnosno uredu Grada Zagreba svaku promjenu na zemljištu koja utječe na podatke upisane u katastarski operat katastra zemljišta.

Povjerenstvo ističe činjenicu da je podnošenje izvješća o imovinskom stanju dužnosnika jedna od osnovnih obveza dužnosnika u smislu ZSSI-a te učinkovit instrument sprječavanja sukoba interesa i prevencije korupcije. Javnošću i objavom podataka iz podnesenih izvješća o imovinskom stanju dužnosnika ostvaruju se osnovni ciljevi donošenja ZSSI-a, kao što su jačanje integriteta, objektivnosti, nepristranosti i transparentnosti u obnašanju javnih dužnosti a osobito jačanje povjerenja građana u tijela javne vlasti. Svrha podnošenja izvješća o imovinskom stanju je uvid u cjelokupnu imovinu dužnosnika, pa tako i onu koja je ostvarena za vrijeme obnašanja javne dužnosti.

Iz zahtjeva za mišljenje proizlazi da se na zemljištu u vlasništvu dužnosnikove supruge grade kuća i pomoćni objekt koji su u završnoj fazi izgradnje te da se u njima može boraviti, ali da gradnja nije u cijelosti završena i slijedom toga isti objekti nisu spremni za ishođenje uporabne dozvole. Stoga se kuća i pomoćni objekt ne mogu upisati u nadležni katastar i nadležne zemljišne knjige, iako se mogu korisiti i predstavljaju povećanje vrijednosti imovine dužnosnikova bračnog druga koje je nastalo za vrijeme obnašanja dužnosti iz članka 3. ZSSI-a odnosno predstavljaju bitnu promjenu u imovini dužnosnikova bračnog druga.

Javnost s pravom treba biti upoznata sa stvarnim stanjem promijenjene imovine bračnog druga nastale za vrijeme obnašanja dužnosti, jer se samo na taj način može ostvariti zakonska svrha objave izvješća o imovinskom stanju, a pogotovo ako se radi o imovini u posjedu dužnosnikova bračnog druga koja se nalazi u završnoj fazi izgradnje, koju njegov bračni drug i dužnosnik mogu koristiti i kojom bračni drug može raspolagati. Navedeno predstavlja onaj presudni element zbog kojeg je radi ostvarivanja navedenih ciljeva propisanih člankom 1. stavkom 2. ZSSI-a te svrhe i smisla donošenja ZSSI-a, dužnosnik dužan u izvješće o imovinskom stanju unijeti podatke o stvarnom stanju dužnosnikove osobne imovine odnosno imovine njegova bračnog druga, neovisno o tome kakvo je stanje imovine prikazano u katastru odnosno zemljišnim knjigama.

Stoga se upućuje dužnosnik da istekom godine u kojoj je promjena nastala u propisanom obrascu izvješća o imovinskom stanju u dijelu „Podatci o nekretninama“, u kojem se, između ostalih, nalaze i rubrike „Vrsta nekretnine“, „Površina“ i „Približna tržišna vrijednost nekretnine“, u situaciji kada se radi o kući u izgradnji na građevinskom zemjištu, u padajućem izborniku „Vrsta nekretnine“ izabere opciju „Kuća s okućnicom“ ili **„**Vikendica sa pratećim zemljištem“ te da u rubriku „Površina“ unese stvarnu površinu građevinskog zemljišta kao i da u rubrici „Približna tržišna vrijednost nekretnine“ navede ukupnu vrijednost nekretnine koja obuhvaća vrijednost zemljišta, kuće te svih drugih objekata koji se grade na istom zemljištu. Prilikom opisanog načina popunjavanja izvješća o imovinskom stanju nije potrebno pojedinačno navoditi kuću i druge pomoćne objekte, međutim dužnosnici su obvezni vrijednost istih prikazati kroz podatak o vrijednosti nekretnine.

U ovome slučaju dužnosnik će u napomeni izvješća navesti da se na građevinskom zemljištu grade kuća i pomoćni objekt i da se nalaze u završnoj fazi izgradnje, ali da isti u trenutku podnošenja izvješća nisu ispunili pretpostavke za pribavljanje uporabne dozvole pa slijedom toga ne mogu biti upisani u katastar i zemljišne knjige. Opisanim načinom može se izbjeći nesklad između imovine kako ju prikazuje dužnosnik u izvješću te podataka o nekretninama kojima raspolažu nadležna tijela u postupku redovite provjere propisane člancima 24. – 27. ZSSI-a.

Povjerenstvo nadalje pojašnjava da bi prihvatilo i opciju da dužnosnik istekom godine u kojoj je došlo do promjene u imovini u izvješće o imovinskom stanju zasebno unese svaki pojedini objekt sagrađen na nekretnini. U tom slučaju u izvješće je potrebno kao pojedinačne nekretnine unijeti zemljište, kuću te sve druge građevine koje su izgrađene na istom, a koji se, sukladno posebnim propisima, unose u katastar i zemljišne knjige, odnosno parcelacijski elaborat. Za svaku pojedinu nekretninu koja je na takav način unesena u izvješće o imovinskom stanju potrebno je navesti površinu i približnu tržišnu vrijednost te kao i u prethodnoj uputi u dijelu izvješća gdje se upisuju napomene navesti da su kuća i pomoćni objekt u završnoj fazi izgradnje i podobni za boravak, ali da nisu ispunjeni uvjeti za ishođenje uporabne dozvole niti za upis u katastar i zemljišne knjige.

Slijedom navedenog Povjerenstvo je dalo mišljenje i uputu kao što je navedeno u izreci ovoga akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Siniša Hajdaš Dončić, elektroničkom dostavom
2. Objava na internetskoj stranici Povjerenstva
3. Pismohrana